Arne Toft (S), 2004-05-25:
Som man kan høre, har vi delt ordførerskabet, således at jeg har F 54.
Allerførst tak til Kristendemokraterne for endnu en gang at have rejst en forespørgselsdebat om udflytning af statslige arbejdspladser.
Aldrig har det været mere aktuelt end nu, hvor visse områder af Danmark er hård ramt af nedskæringer og lukning af virksomheder med heraf følgende større arbejdsløshed.
Det er jo ikke til meget hjælp, at regeringens ministre besøger områderne og lover guld og grønne skove, når ingenting sker.
Beskæftigelsesministeren lovede efter et besøg på Flextronics i Nordjylland at gøre alt, uanset hvad det kostede, for at få de fyrede fra Flextronics i arbejde igen.
Han nævnte, at mange af dem kunne blive social- og sundhedsassistenter.
Hvad sker der?
Ingenting.
Jo, undervisningsministeren har netop meddelt, at det statslige tilskud til efteruddannelse af social- og sundhedsassistenter i Nordjylland bliver mere end halveret.
Her er netop et område, hvor der er brug for efteruddannelse.
Det kunne åbne op for, at nogle af de fyrede kunne komme i arbejde og måske senere få en uddannelse inden for sundhedsområdet.
Man må konstatere, at samarbejdet er godt i den borgerlige regering: Beskæftigelsesministeren lover uddannelse og beskæftigelse inden for sundhedsområdet, undervisningsministeren sørger for at forhindre det.
I mellemtiden er flere større virksomheder lukket, og andre har skåret ned, så alene i Nordjylland er der 20 pct. flere ledige i 2003, og udsigten er ikke meget bedre for 2004.
I andre områder af landet ser vi de samme mønstre.
Regeringen skriver i regionalpolitisk redegørelse 2004: »Regeringen har derfor en særlig bevågenhed over for udviklingen i de danske udkantsområder. Det er således regeringens klare holdning, at alle områder i landet skal være attraktive områder både med hensyn til bosætning og erhvervsudvikling.
På denne baggrund har regeringen med afsæt i Den Regionale Vækststrategi fra maj 2003 igangsat en særlig indsats i udkantsområderne.
Hvad har regeringen så gjort?
Skåret 10 mio. kr. i tilskud til turisme i udkantsområderne; afskaffet puljen til kollektiv trafik i de tyndt befolkede områder; afskaffet driftstilskuddene til Nordvestjysk Folkecenter for Vedvarende Energi; afskaffet driftstilskuddet til samtlige energi- og miljøkontorer, som også ligger i områder, der er tyndtbefolkede; afskaffet tilskud til vedvarende energi, et område, der tidligere var mange arbejdspladser inden for, f.eks. solenergi; afskaffet varslingspuljen, som man også brugte i de områder; nedlagt Fosdal Planteskole ved Brovst.
Ja, jeg kunne have fortsat.
Er det at gøre en indsats i udkantsområderne?
Før man fik regeringsmagten, kunne alt lade sig gøre.
Nu er det umuligt.
Flere ministre, bl.a. indenrigs- og sundhedsministeren og økonomi- og erhvervsministeren, siger ligeud, at flytningen af statslige arbejdspladser ikke løser problemerne i udkantsområderne.
Det tror jeg godt alle ved, men det kunne være en hjælp.
Ingen er vel i tvivl om, at placeringen af Statens JordbrugsForskning i Foulum ved Viborg har betydet meget for det midtjyske område og Hærens Materielkommando og Flådestationen for Hjørring og Frederikshavn.
Enhver statslig investering i et område vil stimulere området, ligesom enhver anden udefrakommende tilførsel af kapital, f.eks. etablering af en ny privat virksomhed, vil gøre det, og stimuleringen vil være selvforstærkende, ligesom stagnation er det.
Jeg ved godt, at det er svært at flytte bestående og statslige arbejdspladser.
De ansatte har ægtefæller, der er ansat andre steder.
Der er familie og venner.
Man har etableret sig med hus, og hvad hertil hører.
Der kunne findes mange andre gode grunde.
Men når staten skal etablere nye statslige arbejdspladser, ser jeg ingen grunde til, at de skal etableres i eller tæt på København.
regeringen ikke vil flytte statslige arbejdspladser, kunne de oprette arbejdspladser med hjælp fra staten i de områder, der er hårdest ramt af ledighed og tilbagegang.
Handels- og IngeniørHøjskolen i Herning er nævnt og er sammen med Syddansk Universitetscenter også gode eksempler på sådanne institutioner.
Der kunne oprettes en afdeling af Københavns Universitet
på Lolland eller Falster inden for et af områdets stærke sider.
Det kunne betyde, at området fik flere højtuddannede.
Det kunne let give en vis synergieffekt ved at kunne trække virksomheder til området.
Endvidere ville de studerende let kunne etablere sig i området i modsætning til i København.
Lignende afdelinger kunne laves f.eks. i Thisted med forskning i vedvarende energi som speciale.
Her har vi jo Nordvestjysk Folkecenter.
Lige så vigtigt er det at tage hensyn til områder med stor ledighed og færre højtuddannede, når staten nedlægger arbejdspladser.
Her tænker jeg bl.a. på et nyt forsvarsforlig, det kan få katastrofale følger for de udkantsområder, der bliver ramt.
Til sidst vil jeg sige, at vi på sigt skal støtte en udvikling i alle regioner, som giver arbejde og uddannelsesmuligheder til alle, hvilket forudsætter fagligt og økonomisk bæredygtige kommuner og regioner.
Det kræver en udligningsreform med en retfærdig økonomisk fordeling.